Imtella' Settembru 12, 2021 Fl-ewwel żjara tiegħu wara li ġie operat il-Papa Franġisku se jżur Budapest u jiltaqa' mal-Prim Ministru Ungeriż Viktor Orban. Din il-laqgħa hija interessanti hekk kif se jkunu diskussi l-fehmiet differenti għall-aħħar li għandhom dwar l-immigrazzjoni. Orban magħruf għall-politika tiegħu anti immigrazzjoni. Il-politika tiegħu hi li ma jilqax f'pajjiżu immigranti illegali, b'mod partikolari dawk li jħaddnu r-reliġjon Musulmana u li jkunu ġejjin minn barra l-Unjoni Ewropea. Dan imur kontra t-tagħlim u t-twemmin tal-Papa Franġisku, li minn meta sar il-Kap tal-Knisja Kattolika dejjem tkellem fuq il-ħtieġa li jintlaqgħu r-refuġjati li jkunu ħarbu mill-gwerer jew vjolenza, irrispettivament mit-twemmin tagħhom. Il-Papa kemm-il darba kritika politiċi li provaw jibnu barrikati sabiex ma jilqgħux immigranti. Matul it-tliet ijiem li se jagħmel fi Slovakkja, il-Papa se jiltaqa' wkoll mal-komunità Lhudija, fosthom persuni li salvaw mill-ġenoċidju tal-Holocaust.